送姜夔堯章謁石湖先生
作者：楊萬里
朝代：宋

paragraphs: 釣璜英氣橫白蜺，欬唾珠玉皆新詩。
江山愁訴鶑爲泣，鬼神露索天洩機。
彭蠡波心弄明月，詩星入腸肺肝裂。
吐作春風百種花，吹散瀕湖數峰雪。
青鞋布襪軟紅塵，千詩只博一字貧。
吾友夷陵蕭太守，逢人說君不離口。
袖詩東來謁老夫，慚無高價當璠璵。
翻然却買松江艇，徑去蘇州參石湖。